<classify> WAFANYAKAZI wa hospitali ya Benjamin Mkapa BMH iliyopo mkoani Dodoma wametoa uniti 20 za damu kusaidia wenye mahitaji mwishoni mwa wiki.Ofisa Uhusiano wa BMH, Karimu Meshack amesema kwamba utoaji damu huo ni sehemu ya maadhimisho ya miaka mitatu tangu kuanza kwa hospitali hiyo.Aidha alisema lengo la utoaji huo wa damu ni kuhamasisha wananchi juu ya umuhimu wa kujitolea damu kwa ajili ya kuhifadhi maisha.Kabla ya tukio la utoaji damu wafanyakazi hao wakiongozwa na Mkurugenzi Mtendaji, Dk Alphonse Chandika walifanya usafi katika soko la Majengo na kuvikabidhi vifaa walivyofanyia kazi kwa wawakilishi wa soko hilo ili vitumike kwa ajili ya kufanyia usafi.Akizungumza katika tukio hilo mkurugenzi mtendaji huyo alisema kwamba kuna umuhimu wa wananchi kutambua haja ya kufanya usafi katika maeneo ya makazi yao ili kukwepa magonjwa ya mlipuko.Alisema katika miaka ya karibuni magonjwa ya mlipuko yamekuwa yakiongeza na kusema kwa kufanya usafi wananchi wataokoa sehemu kubwa ya fedha zao ambazo wanalazimika kuzitumia katika kujitibu.Pia Dk Chandika alisema kwamba wanafanya shughuli hizo kuunga mkono kauli ya Makamu wa Rais Samia Suluhu Hassan ambaye alisema wananchi wafanye usafi katika makazi yao kila wiki ili kudhibiti magonjwa.Ofisa mazingira wa Jiji la Dodoma, Ally Mfinanga amesema asilimia 70 ya magonjwa yanayoripotiwa hospitalini yanatokana na kukosekana kwa usafi.Aliagiza maduka yote jijini hapo siku ya Jumamosi yafungwe hadi saa tatu ili kutoa nafasi kwa wafanyabiashara kushiriki katika masuala ya usafi.Mwenyekiti wa Chama cha Wafanyabiashara wa Soko hilo, Ramadhani Siogopi alipongeza ushirikiano uliooneshwa na hospitali kwa kuwapa vifaa vya kufanyia usafi. Alisema vifaa hivyo vitawasaidia kulifanya soko hilo kuwa safi.  <topic>: KITAIFA 